SKRIFTLIG FORESPØRGSEL E-2887/02

af Cristiana Muscardini (UEN) til Kommissionen

(14. oktober 2002)

Om: Brændstof og forurening

Storbyerne er stadig mere plaget af luftforurening, som også volder alvorlig skade på borgernes helbred. Luftforureningen skyldes hovedsageligt de skadelige udslip fra motorkøretøjerne, der i langt de fleste tilfælde bruger benzin som brændstof. Imidlertid eksisterer der i handlen brændstoffer som metan, der slet ikke forurener, eller flydende propangas, der forurener meget lidt, og brug af disse gasser vil reducere risikoen for luftforurening.

I 26 europæiske nationer er der 7 154 fungerende propangasdistributionsstationer, herunder 1 830 i Italien, 1 699 i Nederlandene, 1 033 i Frankrig, 634 i Belgien, 465 i Danmark og 260 i Irland.

Der foreligger ikke umiddelbart oplysninger om antallet af distributionsstationer for metangas, men det er formentlig langt lavere end for propangas.

Kan Kommissionen oplyse, om

1. den ikke mener, at en øget anvendelse af disse brændstoffer kan standse de gener, som storbyerne er udsat for på grund af den stadigt stigende trafik?

2. den kan forklare grunden til den ringe anvendelse af disse produkter, der bl.a. har den fordel, at de koster mindre end benzin?

3. den er villig til at tage initiativer til fordel for de forbrugere, der forsøger at begrænse brugen af benzin og diesel, eller til at fremme brugen af alternative brændstoffer?

4. den ikke mener, at der bør gøres enhver mulig indsats for at opnå et økologisk niveau, der er foreneligt med en bæredygtig udvikling?

5. den mener, at en stigning i anvendelsen af disse brændstoffer kunne reducere udgifterne til import af olie betydeligt og derved fremme vores uafhængighed med hensyn til energiforsyning?

Svar afgivet på Kommissionens vegne af Margot Wallström

(10. december 2002)

Som det ærede medlem har påpeget, er der to væsentlige spørgsmål forbundet med brugen af alternative brændstoffer miljøhensyn og energiforsyningssikkerhed.

Emissioner af luftforurenende stoffer er omfattet af lovgivningen i EU, som i princippet er teknisk neutral og resultatbaseret. De såkaldte Euro III-grænseværdier trådte i kraft i 2000, og en stramning heraf vil finde sted i 2005 (Euro IV). For tunge lastbilers vedkommende vil en yderligere stramning af grænseværdierne for nitrogenoxider (Euro V) træde i kraft i 2008. Disse grænseværdier er så strenge, at der også for køretøjer, som drives med alternative brændstoffer, må træffes særlige foranstaltninger for at opfylde dem. Det er derfor tvivlsomt, om køretøjer, der bruger LPG eller naturgas, frembyder nogen fordel fra et luftforureningssynspunkt sammenlignet med køretøjer drevet af konventionelle brændstoffer. Der kan noteres en beskeden fordel, for så vidt angår emissioner af partikler ved en sammenligning med dieseldrevne køretøjer, men på et meget lavt emissionsniveau.

På længere sigt vil det også inden for transportsektoren blive nødvendigt med en øget andel af brændstoffer baseret på vedvarende energi for at nedbringe drivhusgasemissionerne. I den henseende repræsenterer hverken naturgas eller LPG nogen løsning. På mellemlang sigt kan naturgas og LPG indebære visse fordele med hensyn til drivhusgasser i sammenligning med benzindrevne køretøjer men ikke med dieseldrevne og kun under forudsætning af, at der ikke er tale om nogen nævneværdig emission af metan i distributionskæden for naturgas.

Fra et energiforsyningsmæssigt synspunkt er en af hovedkonklusionerne fra debatten om Kommissionens grønbog om energiforsyningssikkerhed, at det er nødvendigt at øge spredningen i energi- og forsyningskilderne(1). I dag er transportsektoren næsten 100 % afhængig af olie. En større variation med hensyn til brændstof inden for transportsektoren er væsentlig af hensyn til energiforsyningssikkerheden.

Kommissionen deler derfor det synspunkt, at brugen af alternative brændstoffer bør øges inden for transportsektoren. Derfor forelagde Kommissionen for et år siden en meddelelse herom sammen med to

direktivforslag om indførelse af biobrændstoffer og om afgiftsnedsættelse til støtte for indførelsen af sådanne brændstoffer. Desuden samarbejder Kommissionen med de berørte aktører om at fastlægge hensigtsmæssige gennemførelsesstrategier, såvel langsigtede som mellemlangsigtede, for at øge brugen af alternative brændstoffer, så disse tegner sig for 20 % i 2020.

(1) Slutrapport om grønbogen På vej mod en europæisk strategi for energiforsyningssikkerhed, KOM(2002) 321 endelig.